b'\n_START_ARTICLE_\nFrans von Frenckell\n_START_PARAGRAPH_\nFrans Wilhelm von Frenckell (vuoteen 1868 Frenckell; 19. maaliskuuta 1821 Turku \xe2\x80\x93 24. toukokuuta 1878 Montreux, Sveitsi) oli suomalainen kauppaneuvos, kustantaja ja valtiop\xc3\xa4iv\xc3\xa4mies. Paperiteollisuus- ja kirjapainoalalla toimineen perheyrityksen johtamisen ohella Frenckell oli mukana my\xc3\xb6s useissa muissa aikansa merkitt\xc3\xa4viss\xc3\xa4 teollisuusyrityksiss\xc3\xa4 sek\xc3\xa4 valtiop\xc3\xa4iv\xc3\xa4toiminnassa. H\xc3\xa4net aateloitiin vuonna 1868._NEWLINE_Frenckell-suvussa oli ollut kirjanpainajia jo useassa polvessa. Frans Frenckellin vanhemmat olivat kirjanpainaja Johan Christopher Frenckell ja Amalia Ulrika Tillman. Is\xc3\xa4 omisti J. C. Frenckell & Son -perheyrityksen, johon kuului yliopiston kirjapaino (Frenckellin kirjapaino). Frans Frenckell kirjoitti ylioppilaaksi Helsingfors lyceumista vuonna 1838 ja suoritti pari vuotta my\xc3\xb6hemmin opintomatkan Keski-Eurooppaan, erityisesti Ranskaan ja Belgiaan, tutustuakseen sik\xc3\xa4l\xc3\xa4iseen paperiteollisuuteen \xe2\x80\x93 perheyritykseen kuului nimitt\xc3\xa4in my\xc3\xb6s Tampereen paperitehdas, joka tuotti enemm\xc3\xa4n paperia kuin Suomen muut tehtaat yhteens\xc3\xa4. H\xc3\xa4net nimitettiin 1842 tehtaan tekniseksi johtajaksi. Is\xc3\xa4 J. C. Frenckellin kuollessa kaksi vuotta my\xc3\xb6hemmin perheyrityksen johto jaettiin kolmen pojan kesken: Frans sai kokonaan johdettavakseen Tampereen paperitehtaan, vanhin veli Johan Frenckell Turun kirjapainon sek\xc3\xa4 -kaupan ja nuorin Reinhold Frenckell Helsingin kirjapainon ja -kaupan. Kilpailuasetelman vuoksi veljesten v\xc3\xa4lit tulehtuivat pian, ja Johan Frenckellin kuoltua lapsettomana vuonna 1856 Turun kirjapaino ja -kauppa myytiin ja Frans osti koko toiminimen itselleen. Frenckellin kirjapainon kannattavuus perustui m\xc3\xa4\xc3\xa4r\xc3\xa4aikaisesti my\xc3\xb6nnett\xc3\xa4viin privilegioihin, jotka koskivat kaikkein tuottoisimpien julkaisujen painamista. Vaikka yritys menettikin yksinoikeuden virsikirjojen ja katekismusten painamiseen, se s\xc3\xa4ilytti yksinoikeutensa Yliopiston almanakkaan lyhytt\xc3\xa4 katkoa lukuun ottamatta vuoteen 1888 asti._NEWLINE_Frenckell sai 1854 tukkukauppiaan oikeudet Tampereella ja 1860 Helsingiss\xc3\xa4, muutettuaan kaupunkiin samana vuonna. H\xc3\xa4n laajensi henkil\xc3\xb6kohtaista liiketoimintaansa monelle eri alalle. Vuonna 1856 h\xc3\xa4n oli yksi Tampereen tulitikkutehtaan perustajista. H\xc3\xa4nest\xc3\xa4 tuli 1867 Tampereen verkatehtaan osakas ja perusti my\xc3\xb6s Tampereelle kirjapainon Tampereen Sanomia varten. Viimeksi mainitun h\xc3\xa4n kuitenkin myi jo 1870. Helsingiss\xc3\xa4 Frenckell oli puolestaan osakkaana T\xc3\xb6\xc3\xb6l\xc3\xb6n sokeritehtaassa ja kaupungin kaasutehtaassa. Lis\xc3\xa4ksi h\xc3\xa4n omisti vuodesta 1856 Granforsin kartanon N\xc3\xa4rpi\xc3\xb6ss\xc3\xa4 ja vuodesta 1870 Anolan kartanon Nakkilassa. H\xc3\xa4n sai kauppaneuvoksen arvonimen 1865._NEWLINE_Frenckell oli kuulunut Tampereen kaupunginvanhimpiin 1845\xe2\x80\x931863. H\xc3\xa4n oli ensimm\xc3\xa4isten s\xc3\xa4\xc3\xa4tyvaltiop\xc3\xa4ivien kanslistina 1863\xe2\x80\x931864 ja seuraaville, vuoden 1867 valtiop\xc3\xa4iville h\xc3\xa4net valittiin porvariss\xc3\xa4\xc3\xa4dyn edustajaksi ja puhemieheksi. Tultuaan seuraavana vuonna aateloiduksi nimell\xc3\xa4 von Frenckell h\xc3\xa4n osallistui valtiop\xc3\xa4iville aateliss\xc3\xa4\xc3\xa4dyss\xc3\xa4 1872 ja 1877\xe2\x80\x931878. Valtiop\xc3\xa4ivill\xc3\xa4 von Frenckell esiintyi Tampereen etujen puolustajana. H\xc3\xa4n oli my\xc3\xb6s 1858 Suomen Kustannusyhdistyksen perustajia ja sen puheenjohtaja sek\xc3\xa4 Helsingiss\xc3\xa4 1876 j\xc3\xa4rjestetyn suuren teollisuus\xc2\xadn\xc3\xa4yttelyn kantava voima._NEWLINE_Von Frenckellin kuoltua 1878 perheyritys jaettiin j\xc3\xa4lleen h\xc3\xa4nen kahden poikansa kesken: Waldemar von Frenckell otti johtaakseen Tampereen paperitehtaan ja Carl Theodor von Frenckell Helsingin kirjapainon ja kustantamon. Frans von Frenckellin lapsenlapsia olivat muun muassa vuorineuvos Rafael von Frenckell, poliitikko ja urheilumies Erik von Frenckell sek\xc3\xa4 kirjailija Greta von Frenckell-Thesleff. Hufvudstadsbladetin p\xc3\xa4\xc3\xa4toimittaja ja omistaja Arthur Frenckell oli h\xc3\xa4nen veljenpoikansa.'